फ्रांस में एक जनमत सर्वेक्षण करवाने वाली संस्था ने राष्ट्रपति चुनाव के दौरान वहाँ के मतदाताओं से बात करने के बाद ये नतीजा निकाला है.वहाँ चुनाव प्रचार के दौरान लगभग हर हफ्ते सर्वेक्षण छपते रहते हैं, जिससे अब मतदाता ऊबने लगे हैं.पर यौन बर्ताव या सेक्स के आधार पर लोगों की राजनीतिक पसंद या नापसंद बताने वाले इस सर्वे की अच्छी ख़ासी चर्चा हो रही है.इसके मुताबिक़ अगर आप अपने सेक्स जीवन से संतुष्ट नहीं हैं तो आप ऐसे उम्मीदवार को वोट देना चाहेंगे जो विरोध और बग़ावत की भाषा बोलता हो.लगभग 1400 मतदाताओं से बात करके नतीजा निकाला गया है कि 35 प्रतिशत फ्रांसीसी मतदाता अपने सेक्स जीवन से संतुष्ट हैं और वो वामपंथी झुकाव वाले उम्मीदवार ज्याँ-लू मेलेंशाँ को वोट देंगे.जबकि 31 प्रतिशत लोग दक्षिणपंथी नेशनल फ्रंट की मेरीं ली-पेन को वोट देंगे.सर्वे कहता है कि दक्षिणपंथी और मध्यमार्गी राजनीतिक विचारधारा का समर्थन करने वालों का सेक्स जीवन बहुत सघन नहीं होता.सर्वेक्षण करने वाली संस्था से जुड़े फ्रेंकोइस क्राउस ने बीबीसी को बताया, “दक्षिणपंथी पार्टियों के लिए मतदान करने वाले लोगों में से ज़्यादातर उम्रदार लोग हैं इसलिए उनकी सेक्स गतिविधियाँ अपेक्षाकृत कम रहती हैं.”लेकिन फ्रांसीसी लोगों के कुछ यौन बर्तावों को उनकी राजनीतिक विचारधारा से जोड़ा गया है.जैसे कि अतिवामपंथी पार्टियों के समर्थकों में से दस प्रतिशत लोगों ने ये स्वीकार किया है कि वो सेक्स पार्टनर बदलते रहते हैं.फ्रेंकोइस क्राउस ने कहा, “इस मामले में आर्थिक विचारधारा का पार्टनर बदलते रहने से सीधा संबंध है. वो यौन-साथी सहित हर चीज में साझेदारी करते हैं.”इस सर्वे के मुताबिक़ आम तौर पर वाम रुझान वाली महिलाएँ सेक्स के मामले में अधिक उदार होती हैं.सिर्फ़ सेक्स ही नहीं फ्रांस के लोगों की राजनीतिक विचारधारा उनके सामाजिक जीवन के हिसाब से भी तय होती है.दक्षिणपंथी लोग आम तौर पर पारिवारिक और परंपरावादी होते हैं जबति वाम रुझान वाले लोग ज्यादा स्वच्छंदतावादी और व्यक्तिवादी होते हैं.